**ΔΕΞΑΜΕΝΗ ΣΚΕΨΗΣ ΚΑΙ ΚΑΤΑΘΕΣΗΣ ΠΡΟΤΑΣΕΩΝ ΓΙΑ**

**ΤΗΝ ΟΡΓΑΝΩΤΙΚΗ ΑΝΑΣΥΓΚΡΟΤΗΣΗ ΤΟΥ ΠΟΝΤΙΑΚΟΥ ΧΩΡΟΥ**

Προς: Δ.Σ. και μέλη Ποντιακών Οργανώσεων, Ποντίους και φιλοποντίους..

Θέμα: Η δημιουργία δευτεροβάθμιων και τριτοβάθμιων Ποντιακών

Οργανώσεων και η επιχειρούμενη οργανωτική ανασυγκρότηση .

Αγαπητοί συμπατριώτες και συμπατριώτισσες

Με την παρούσα επιστολή μας επιχειρούμε να επικοινωνήσουμε μαζί σας για να θέσουμε υπόψη σας τους προβληματισμούς, αλλά και προτάσεις μας σχετικά με τον οργανωμένο ποντιακό χώρο και τις δυνατότητες ανασυγκρότησης και ανάκαμψής του για την δικαίωση των εκατομμυρίων προγόνων μας που έζησαν για 2,5 χιλιάδες χρόνια ειρηνικά και δημιουργικά στον ιστορικό Πόντο, των ψυχών των 353.000χιλ. προγόνων μας που έπεσαν θύματα της πολιτικής της γενοκτονίας, αλλά και προς όφελος των όπου γης εκατομμυρίων Ελλήνων ποντιακής καταγωγής.

Όπως ασφαλώς γνωρίζετε τα τελευταία χρόνια που ο οργανωμένος ποντιακός χώρος για διάφορους λόγους ταλανίζεται με σειρά οργανωτικών θεμάτων, αναζήτησης της καθαρότητας της πολιτιστικής του ταυτότητας, αλλά και του ιδεολογικού του προσανατολισμού, όλοι μας είμαστε θεατές σε έναν αγώνα ταχύτητας μεταξύ προσώπων και φορέων σε όλο τον κόσμο για την δημιουργία σειράς πρωτοβάθμιων, δευτεροβάθμιων αλλά και τριτοβάθμιων οργάνων, με συνεχείς αντιπαραθέσεις και αλληλοκατηγορίες ένθεν κακείθεν.

Δεκάδες συμπατριώτες μας, που συχνά γίνονται ηθελημένα η άθελα τους δια ζώσης, τηλεφωνικά η μέσα από το διαδίκτυο, δέκτες μιας συνεχούς και πυκνής ενημέρωσης από συμπατριώτες που επιχειρούν να δικαιολογήσουν αυτές τις πράξεις, που σαν αποτέλεσμα είχαν την πολυδιάσπαση του χώρου, αγωνιώντας όπως όλοι μας για την πορεία και την τύχη του οργανωμένου ποντιακού χώρου, ζητούν να τους ενημερώσουμε σχετικά, αλλά και να καταθέσουμε υπόψη τους τις θέσεις μας.

**Για τους λόγους αυτούς θέτουμε υπόψη σας τους προβληματισμούς μας, ανοίγοντας την ατζέντα του διαλόγου μαζί σας και περιμένουμε και τις δικές σας θέσεις και σκέψεις, για θέματα που πιστεύουμε ότι εάν δεν απαντηθούν είναι αδύνατη η όποια ενιαία παρουσία στην διεκδίκηση και την επίλυση σειράς θεμάτων που μας απασχολούν και μας ταλανίζουν δεκαετίες τώρα, τουλάχιστον σε δευτεροβάθμιο και τριτοβάθμιο επίπεδο.**

**Ιστορικό δημιουργίας των Δευτεροβάθμιων και Τριτοβάθμιων οργάνων μας.**

Είναι γνωστό ότι για την όσο το δυνατόν καλύτερη εκπροσώπηση και προβολή των ποντιακών θεμάτων από τις αρχές του 1960, τις Διοικήσεις των τότε ποντιακών οργανώσεων απασχόλησε το θέμα της δημιουργίας αρχικά Δευτεροβάθμιου συντονιστικού οργάνου στην Ελλάδα, αλλά και σε χώρες του εξωτερικού και στην συνέχεια μετά το 1985, Τριτοβάθμιου Παγκόσμιου οργάνου, για την ενιαία διεκδίκηση μιας σειράς θεμάτων μας.

Το 1972 στην Ελλάδα δημιουργήθηκε από 34 ποντιακούς Συλλόγους από όλη την Ελλάδα, η Πανελλήνια Ένωση Ποντιακών Σωματείων (Π.Ε.Π.Σ.) με πρώτη πρόεδρο της την πρόεδρο του συλλόγου της «Μέριμνας Ποντίων Κυριών» κ. Άννα Θεοφυλάκτου και στην συνέχεια ακολούθησε η δημιουργία Ποντιακών Ομοσπονδιών στην Γερμανία, τις Η.Π.Α., την Αυστραλία και τέλος στις χώρες της πρ. Ε.Σ.Σ.Δ.

Το 1988 στο Β΄ Παγκόσμιο Συνέδριο Ποντιακού Ελληνισμού, με πρόεδρο του τον αείμνηστο Παναγιώτη Τανιμανίδη και με την συμμετοχή 550 εκπρόσωπων ποντιακών οργανώσεων από όλο τον κόσμο, εκτός του κορυφαίου θέματος, δηλαδή της πρότασης του Μιχάλη Χαραλαμπίδη προς του συνέδρους, που στην συνέχεια κατετέθηκε από το τότε Δ.Σ. της Π.Ο.Π.Σ. και ψηφίστηκε στο Ελληνικό Κοινοβούλιο, του ορισμού της 19ης Μαΐου ως ημέρα μνήμης της Γενοκτονίας του Ποντιακού Ελληνισμού, μεταξύ των θεμάτων που απασχόλησαν το συνέδριο συζητήθηκε και η πρόταση της Οργανωτικής Επιτροπής για τη δημιουργία Τριτοβάθμιου Παγκόσμιου οργάνου του Ποντιακού Ελληνισμού.

Το 1992 στο τρίτο Παγκόσμιο Συνέδριο Ποντιακού Ελληνισμού, πρόεδρο τον πρ. Υπουργό Μακεδονίας Θράκης αείμνηστο Βασίλη Ιντζέ, εμπνευστή μαζί με τον τότε πρόεδρο της Ομοσπονδίας Ποντίων Η.Π.Α.- Καναδά, Μιχάλη Μουρατίδη, της πραγματοποίησης Παγκόσμιων Συνεδρίων Ποντιακού Ελληνισμού και με την συμμετοχή 500 εκπρόσωπων ποντιακών οργανώσεων από όλο τον κόσμο, οι σύνεδροι αρχικά με ψηφοφορία και την έκφραση αντιρρήσεων μόνο από μέρους του Δ.Σ. της Ομοσπονδίας Γερμανίας, στην συνέχεια επικύρωσαν και με την υπογραφή τους την προηγούμενη απόφαση του Β΄ Παγκοσμίου Συνεδρίου Ποντιακού Ελληνισμού και έδωσαν εντολή στις υπάρχουσες τότε Ομοσπονδίες να προχωρήσουν στην συγκρότηση τριτοβάθμιου Παγκοσμίου Οργάνου Ποντιακού Ελληνισμού.

Τα επόμενα χρόνια παρά τις συναντήσεις που ακολούθησαν μεταξύ των Δ.Σ. όλων των τότε Ομοσπονδιών στην Ελλάδα, τη Γερμανία και τις Η.Π.Α., τη συγκρότηση το 1996 μιας προσωρινής Διοικούσας επιτροπής του υπό σύσταση Παγκοσμίου Οργάνου και την πραγματοποίηση το 1997 του Δ΄ Παγκόσμιου Συνεδρίου Ποντιακού Ελληνισμού, με πρόεδρο τον Δήμαρχο Καλαμαριάς αείμνηστο Θρασύβουλου Λαζαρίδη και την συμμετοχή 500 εκπροσώπων ποντιακών οργανώσεων από όλο τον κόσμο, για μια σειρά λόγους που σε σχετική επιστολή του αναφέρει και ως Πρόεδρος της Επιτροπής Προσωπικοτήτων που είχε συγκροτηθεί, ο Λαζαρίδης, δεν υπήρξε δυνατή η συνεννόηση μεταξύ όλων των Ομοσπονδιών για τη δημιουργία Παγκοσμίου Οργάνου Ποντιακού Ελληνισμού.

Γράφει χαρακτηριστικά ο αείμνηστος Λαζαρίδης τον Μάιο του 1999, στην κατακλείδα της απολογητικής για το διάστημα της θητείας του ως προέδρου σχετικής επιστολής του, μετά το τέλος πολύμηνων ατελέσφορων διαπραγματεύσεων μεταξύ των εμπλεκομένων φορέων και προσώπων.

**«…Δυστυχώς κάποιοι συμπατριώτες μας απέδειξαν πως την μόνη ενότητα που επιθυμούν είναι εκείνη που θα διασφάλιζε την προσωπική τους κυριαρχία στον ποντιακό χώρο. Και αυτό παρά τις πραγματικά ειλικρινείς προσπάθειες της επιτροπής προσωπικοτήτων και της Π.Ο.Π.Σ. Είναι καιρός τη σκυτάλη να αναλάβει ένα νέο όργανο Παγκόσμιας οργανωτικής αντιπροσωπευτικότητας. Το ΠΑ.Σ.Π.Ε. που ελπίζω και εύχομαι να εκλέξετε».**

Είκοσι τρία χρόνια μετά, αν λάβουμε υπόψη και τις εν συνεχεία εξελίξεις στο θέμα, όταν προ εξαετίας μια ομάδα προβεβλημένων συμπατριωτών μας, όπως οι Ολυμπιονίκες Τασούλα Κελεσίδου και Γιώργος Ποζίδης, οι καθηγητές Γιώργος Παυλίδης, Θωμάς Σαββίδης και Σάββας Μαυρίδης, οι δημοσιογράφοι Χάρης Πασβαντίδης και Νικόλαος Ασλανίδης, οι επιχειρηματίες Μιχάλης Σαββίδης και Γιώργος Καλϊτζίδης κ.α. ανέλαβαν την πρωτοβουλία με το σύνθημα **«Για καθολική Ποντιακή Οργανωτική Ενότητα»** και προσκάλεσαν σε δημόσιο διάλογο όλους τους εκπροσώπους των τριτοβάθμιων, δευτεροβάθμιων και πρωτοβάθμιων φορέων, οι μόνοι που δεν προσήλθαν και προσπάθησαν να απαξιώσουν αυτή την ενωτική προσπάθεια, ήταν οι πρωταγωνιστές της δημιουργίας της διασπαστικής νέας Ομοσπονδίας.

Πιστεύουμε ότι κατανοούμε σήμερα όλοι μας σε ποιους αναφερόταν στην επιστολή του τότε ο Δήμαρχος Καλαμαριάς.

Το ΠΑ.Σ.Π.Ε. τελικώς νομιμοποιήθηκε και καταστατικά το 1999, με την συμμετοχή σε αυτό όλων των τότε Ομοσπονδιών πλην Γερμανίας και εξέλεξε στην Γενική Συνέλευση στην Βοστώνη πρώτο Πρόεδρο του, τον Πρόεδρο της Ομοσπονδίας Η.Π.Α.- ΚΑΝΑΔΑ, Νίκο Κοτσαμποϊκίδη.

**Αγαπητοί συμπατριώτες και συμπατριώτισσες,**

**Θέλουμε να κάνουμε σαφές ότι η σημερινή οργανωτική κατάσταση που επικρατεί στον ποντιακό χώρο, για την οποία έχουμε ευθύνη όλοι μας, σε πρωτοβάθμιο, δευτεροβάθμιο, αλλά και τριτοβάθμιο επίπεδο πιστεύουμε ότι δεν μας αντιπροσωπεύει και μας θλίβει απεριόριστα, αφού αδυνατεί να είναι αξιόπιστη, να προβάλει τα θέματά μας και να διεκδικήσει ενιαία τη λύση τους.**

Αφού εκατό χρόνια μετά την δημιουργία των πρώτων οργανώσεων μας στην Ελλάδα δεν είναι ακόμη σαφής η ταυτότητα των φορέων μας. Ενώ παρά τις αποφάσεις πέντε Παγκοσμίων Συνεδρίων Ποντιακού Ελληνισμού, που έβαλαν το πλαίσιο λειτουργίας των συλλόγων μας, διαπιστώνουμε ότι ακόμη υπάρχει ασάφεια στο οργανωτικό, το ιδεολογικό, αλλά και το διεκδικητικό και πολιτιστικό πλαίσιο στο οποίο κινούνται οι Ποντιακές οργανώσεις μας, σε όλα τα επίπεδα.

Αφού συχνά σε Γενικές Συνελεύσεις και όχι μόνον, εκπρόσωποι, αλλά και μέλη ποντιακών οργανώσεων θέτουν μια σειρά από ερωτήματα, ειδικότερα σχετικά με τον χαρακτηρισμό μας ως Ποντίους, αλλά και για οργανωτικά και ιδεολογικά θέματα του ποντιακού χώρου, κάποια από τα οποία θεωρούμε ιδιαίτερα ενδιαφέροντα και τα θέτουμε και υπόψη σας.

**Τι ακριβώς εννοούμε σήμερα, όταν ταυτοποιούμαστε ως Πόντιοι;**

Ότι είμαστε ο Ποντιακός Λαός όπως κάποιοι αυτοχαρακτηρίζονται και όχι Έλληνες εκ καταγωγής από τον ιστορικό Πόντο, που ασφαλώς αυτός ο προσδιορισμός μπορεί να ερμηνευτεί από τον καθένα στην Ελλάδα και το εξωτερικό διασταλτικά και όπως θέλει ή Έλληνες που έλκουμε την καταγωγή μας από τον ιστορικό Πόντο;

Ότι πρέπει να «καλατσεύουμε» τουλάχιστον μεταξύ μας όχι στην επικρατούσα σήμερα στην Ελλάδα νεοελληνική και επομένως και να «εγροικούμε» την ποντιακή διάλεκτο ή λόγω του ότι η ποντιακή μέχρι πρόσφατα δεν διδασκόταν στα σχολεία, θεωρούμε δικαιολογημένο, ιδιαίτερα οι νέες γενιές, να αδυνατούν να τα μιλήσουν, αλλά και να τα κατανοήσουν;

**Σε πρωτοβάθμιο επίπεδο, μήπως είμαστε και επομένως πρέπει να λειτουργούμε μόνον ως Εθνικοτοπικοί Σύλλογοι;**

Δημιουργήθηκαν ή υπάρχουν σήμερα μόνο στον Ελλαδικό χώρο, όπως προκύπτει κατά δήλωση των Ομοσπονδιών, τουλάχιστον στα χαρτιά, 800 ποντιακοί πολιτιστικοί και μουσικοχορευτικοί σύλλογοι.

Ανεξαρτήτως τι υπηρετούν και ποιους εξυπηρετούν όλοι αυτοί οι φορείς, θα θεωρούσατε υγιές να μπορούσαν στο μέλλον να δημιουργηθούν και άλλοι τόσοι και με ποια κριτήρια;

Μήπως θα έπρεπε να επιδιώξουμε να έχουμε μαζικά και οικονομικά ισχυρά σωματεία, με συγκεκριμένη ατζέντα και δραστηριότητες;

Είναι θεμιτό να επιτρέπεται και να γίνεται παραγωγή συλλόγων και Ομοσπονδιών, χωρίς αντιπροσωπευτικό αριθμό μελών, πραγματικές δραστηριότητες και πολλές φορές χωρίς οικονομικές δυνατότητες, μόνο και μόνο για την εξυπηρέτηση οργανωτικών επιδιώξεων ή προσωπικών στόχων;

Μπορεί άραγε ο καθένας μας με την παρέα του, χωρίς κανένα σοβαρό επιχείρημα, αλλά για την ικανοποίηση προσωπικών φιλοδοξιών, ή την εξυπηρέτηση των όποιων οργανωτικών επιδιώξεων να δημιουργεί ποντιακούς φορείς και παράλληλα να εγγράφετε σε όσους από αυτούς θέλει;

**Μήπως είμαστε και πρέπει να λειτουργούμε ως Συνδικαλιστικά Σωματεία;**

Δημιουργήθηκαν και λειτουργούν στον ελλαδικό χώρο, Σύλλογοι Ποντίων Αστυνομικών, Εκπαιδευτικών, Δικηγόρων, Αξιωματικών, κ.λ.π., θα θεωρούσατε θετικό και χρήσιμο τη δημιουργία και ποντιακών συλλόγων Οικοδόμων, Γιατρών, Επιπλοποιών, Οικονομολόγων, Υδραυλικών κ.λ.π. και σε τι ακριβώς θα εξυπηρετούσαν με την παρουσία και τις δραστηριότητές τους τον Ποντιακό ελληνισμό;

**Η λειτουργία των Ποντιακών Εκκλησιαστικών Ιδρυμάτων;**

Δημιουργήθηκαν και λειτουργούν σωματεία και ιδρύματα όπως η Παναγία Σουμελά, ο Άγιος Γεώργιος Περιστερεώτας, ο Άγιος Ιωάννης Βαζελώνας, η Παναγία Γουμερά, ο Θεόδωρος Γαβράς κ.λ.π.,

Είναι γνωστό ότι τα τελευταία χρόνια το Διοικητικό καθεστώς συνεργασίας, για ορισμένους συμπατριώτες μας, μεταξύ Εκκλησίας, Πολιτείας και ποντιακών οργανώσεων είναι ασαφές.

Ποιος πιστεύετε ότι πρέπει να ορίζει το σαφές και το νόμιμο στην χώρα μας και ειδικότερα όταν υπάρχει σαφής αρμοδιότητα και εμπλοκή της Εκκλησίας;

Μήπως τα εκάστοτε Δ.Σ. των σωματείων, η Ιεραρχία της Ελλάδος, σε συνεννόηση και με τον εκάστοτε επιχώριο Επίσκοπο και η συντεταγμένη πολιτεία με τα αρμόδια όργανά της, οι ποντιακοί φορείς πρωτοβάθμιοι, δευτεροβάθμιοι και τριτοβάθμιοι που κατά καιρούς ορισμένοι εκπρόσωποί τους επιτίθενται, με ιδιαίτερο μάλιστα πάθος, σε υπάρχοντα ιδρύματα με πολύχρονη και μεγάλη παρουσία και προσφορά κατά γενική ομολογία ή κάποιος άλλος φορέας;

**Μουσική-Χορός-Τραγούδι**

Σε ποια συμπεράσματα πρέπει να καταλήξουμε και αναλόγως να μεταλαμπαδεύσουμε στους νεότερους, ότι οι ποντιακοί χοροί είναι δεκαοχτώ όπως πιστεύουν (Μωυσιάδης, Καραβέλας, Ιωσηφίδης, η κίνηση ΠΑΡΥΑΡΔΗΣ κ.α.) η πενήντα πέντε όπως αναφέρει ο Ζουρνατζίδης και κάποιοι άλλοι συμπατριώτες μας;

Ότι πρέπει να γνωρίζουμε και να χορεύουμε αυστηρά με τα σωστά βήματα και σπασίματα τον παραδοσιακό πολεμικό χορό «σέρρα» και τον ανάλογο σε 6/8 ρυθμό το «τικ, τη σερανίτσα, τη λετσίνα, το κότσαρι», κ.λ.π. η θα πρέπει να συμφωνήσουμε με όσους πιστεύουν στην εξέλιξη του χορού και έχουν την άποψη και επιχειρούν σήμερα την «μπαλετοποιήσης» των ποντιακών χορών;

Συμφωνούμε στην προτεραιότητα που δίνουμε αλλά και στην εμμονή πολλών Δ.Σ. ποντιακών συλλόγων, της μονοκαλλιέργειας του χορού;

Όταν υπερασπιζόμαστε την παράδοση στο τραγούδι, τι εννοούμε, π.χ. πρέπει να παίζουμε και να ακούμε μόνο τραγούδια με παραδοσιακό στίχο από την πατρίδα, όπως π.χ. με Χρύσανθο, Παπαδόπουλο, Παπαδοπούλου, Καραπαναγιωτίδη, Νικολαΐδη, Βασιλειάδη, Αμαραντίδη, Παρχαρίδη, Δημητριάδη κ. α. και με συνοδεία αυστηρά μόνο με «κεμεντζέ» και το πολύ - πολύ «αγγείο» και «ταούλ’»;

Ή πρέπει να γράφονται και «νεοποντιακά» τραγούδια και επομένως να παίζονται και να τραγουδιούνται και από νεότερους τραγουδιστές όπως π.χ. Καρασσαβίδης, Πουταχίδης, Ιωαννίδης, Πουτακίδης, Σαββίδης, Αυγέρης, Στεφανίδης, Διογένης κ. α., με συνοδεία και με μίξη ορχήστρας και πολλά άλλα μουσικά όργανα;

Ότι πρέπει να μπορούμε να ξεχωρίζουμε από τον ήχο στη λύρα, το παίξιμο του Γώγου από αυτό του Σταύρη, του Σαβέλλη, του Μπαϊρακτάρη, του Τσανάκαλη από αυτό του Χρυσανθόπουλου, του Κωστίκα, του Κουγιουμτζίδη, του Ασλανίδη κ.α. και αυτά από του Μάχου, του Βεροιώτη, του Υφαντίδη, του Πουλαντσακλή, από αυτό του Χαλκίδη, του Καλιοντζίδη, του Κεμανετζίδη, από αυτό του Κουρουκλίδη, του Στυλίδη κ.α.

Ότι για να θεωρούμαστε καθαρόαιμοι πόντιοι πρέπει να διοργανώνουμε ή να συμμετέχουμε συχνά πυκνά σε ποντιακά «μουχαπέτια και χορόντας», πληρώντας μάλιστα ορισμένες φορές αδρά την συμμετοχή κάποιων καλλιτεχνών σε αυτούς, αλλά και να γνωρίζουμε να τραγουδάμε π.χ. το «μακρύν καϊτέν τη Ματσούκας»;

**Ποντιακές στολές.**

Η ανδρική (Ζίπκα) και η γυναικεία (Ζουπούνα) ποντιακή στολή (ή μήπως φορεσιά) από τι υλικά και σε τι χρωματισμούς θα πρέπει να κατασκευάζονται; Μονόχρωμες μαύρες και δωρικές, χωρίς περίσσια «τσιπράγκαλα» και στολίδια όπως τις μεταφέρανε οι συμπατριώτες μας της πρώτης γενιάς και τις παραλάβαμε εμείς ή πολύχρωμες και πλουμιστές, όπως παραγγέλνονται και κατασκευάζονται από δεκάδες συμπατριώτες μας και βιοτεχνίες σε όλη την Ελλάδα;

Τελικά έχουμε καταλήξει στο μέγα ερώτημα που τα τελευταία χρόνια απασχολεί τον οργανωμένο ποντιακό χώρο, εάν στον ιστορικό Πόντο φορούσαν οι παππούδες και οι πρόγονοί μας «φέσι», όπως πιστεύουνε ορισμένοι ή ότι δεν φορούσαν, όπως ισχυρίζονται κάποιοι άλλοι συμπατριώτες μας;

**Ή θεωρούμε ότι πρέπει στους συλλόγους, μέσα από τη μουσική, το τραγούδι, το χορό και το θέατρο στην ποντιακή διάλεκτο, ημερίδες και διαλέξεις σχετικές με την ιστορία και τον πολιτισμό μας αλλά και άλλα θέματα που απασχολούν τους σύγχρονους πολίτες και δημιουργικές δραστηριότητες, να κρατάμε ζωντανή την μνήμη για την ιστορία και την παράδοση μας.**

**Να μεταλαμπαδεύουμε στα παιδιά μας αρχές, αξίες, ήθη και έθιμα αιώνων, ώστε με βάση το ιστορικό παρελθόν μας, στις χώρες και τις κοινωνίες που γεννιούνται ή μεταναστεύουν, να ζήσουν με σύγχρονούς όρους το παρόν για να μπορέσουν να οργανώσουν ένα καλύτερο αύριο για αυτούς, τις οικογένειές τους, την πατρίδα και τους συμπολίτες μας;**

**Οργανωτική συγκρότηση Δευτεροβάθμιων Ποντιακών φορέων.**

**Π.Ο.Π.Σ.-Ο.Π.Σ.Ν.Ε.-Ο.Π.ΣΒ.Ε.-Ο.Π.Σ.Α.-Ο.Σ.Ε.Π.Ε.-Π.Ο.Ε.-ΠΑ.Σ.Π.Ε.-ΔΙ.ΣΥ.Π.Ε.**

**και ουκ έστιν αριθμός και άλλων ποντιακών φορέων.**

Νομιμοποιούνται ηθικά δύο η και περισσότερα Δ.Σ. πρωτοβάθμιων ποντιακών συλλόγων, όταν μέλη και φίλοι τους χάνουν τις εκλογές στις υπάρχουσες παραδοσιακά Ομοσπονδίες να καταθέτουν αίτημα δημιουργίας και άλλης Ποντιακής Ομοσπονδίας;

Επειδή αυτό νομικά και τυπικά μπορεί να είναι νόμιμο, είναι και δεοντολογικά ηθικό και μπορεί να γίνεται από μέρους των Δ.Σ. των ποντιακών οργανώσεων και αποδεκτό;

Π.χ. βλ. στο παρελθόν, το 1989, δημιουργήθηκε η Ο.Π.Σ.Ν.Ε. που μέλη της στην συνέχεια το 2004 πρωταγωνίστησαν στην δημιουργία της Π.Ο.Ε., δήλωσαν ότι προχωρούν στην διάλυσή της, αλλά παράλληλα διατήρησαν τον φορέα Σ.Υ.Υ. ΝΟΣΤΟΣ που δημιούργησαν, για να μπορούν να συμμετέχουν σε χρηματοδοτούμενα προγράμματα.

Όταν μια ομάδα έξι επτά συλλόγων ήταν υποψήφιοι και έχασαν το 1992 τις τότε εκλογές στην Π.Ο.Π.Σ. οι πρωταγωνιστές της δημιούργησαν την Ο.Π.Σ.Β.Ε. και εν συνεχεία ο φορέας αυτός που ουσιαστικά εξυπηρετούσε τις επιδιώξεις και τους προσωπικούς στόχους των δημιουργών της, διαλύθηκε.

Ομοσπονδία Ποντιακών Σωματείων Μακεδονίας, δημιουργήθηκε όπως μας ενημερώνουν, με την συμμετοχή 4-5 συλλόγων παλιννοστούντων, για να μπορούν κάποιοι να συμμετέχουν ως μέλη στο Δ.Σ. της υπό ίδρυση τότε ΔΙ.ΣΥ.Π.Ε.

Όταν στη συνέχεια Δ.Σ. συλλόγων πληροφορήθηκαν τι ακριβώς συνέβη και πως επιχειρούν να τους χρησιμοποιήσουν κατήγγειλαν εγγράφως το γεγονός και δήλωσαν την αποχώρησή τους από αυτήν.

Ομοσπονδία Ποντιακών Συλλόγων Αττικής και περίχωρων, που δημιουργήθηκε από 4 σωματεία και σήμερα παραμένει μεν νομικά υπαρκτή ως δευτεροβάθμιος φορέας μόνον στα χαρτιά, αλλά επιχειρησιακά απολύτως αδρανής.

Τέλος, είναι σε όλους γνωστό ότι η Π.Ο.Ε. δημιουργήθηκε το 2004, όταν οι πρωταγωνιστές της που ήταν υποψήφιοι στις εκλογές του 2002 της Π.Ο.Π.Σ., έχασαν τις τότε εκλογές και δεν εκλέχθηκαν στο Δ.Σ. της.

Στην συνέχεια και στην προσπάθειά της να εμφανίσει ότι εκπροσωπεί το σύνολο του ποντιακού χώρου, μπορεί να ισχυρίζεται ότι στην δύναμή της έχει περίπου 450 συλλόγους και σε αυτούς να συμπεριλαμβάνει αυθαιρέτως και ερήμην τους, αφού από όσο πληροφορούμαστε δεν υπάρχουν προηγούμενες σχετικές αποφάσεις Γενικών Συνελεύσεων αυτών των φορέων που να έχουν λάβει σχετική προς αυτό απόφαση, συλλόγους της Π.Ο.Π.Σ. και της Ο.Σ.Ε.Π.Ε.

Ενώ παράλληλα να εμφανίζουν δεκάδες συλλόγους ως μέλη τους, που από τα καταστατικά τους δεν προκύπτει ότι είναι ποντιακοί, αλλά αθλητικοί, πολιτιστικοί, εθνικοτοπικοί κ.λ.π. αλλά και δεν ζήτησαν ποτέ την εγγραφή τους σε αυτήν;

**Νομιμοποιούνται φορείς όπως π.χ. οι Ο.Π.Σ.Ν.Ε.-Ο.Π.ΣΒ.Ε. και Π.Ο.Ε., εκτός μιας σειράς λόγων ηθικής και δεοντολογίας, παρά και την απορριπτική απόφαση του πρωτοδικείου Θεσσαλονίκης, στην σχετική αίτηση που κατέθεσαν για την δημιουργία ενός δεύτερου διασπαστικού τριτοβάθμιου Ποντιακού οργάνου, να την παραβλέψουν και να προχωρήσουν τελικά στην συγκρότησή του;**

**ΟΜΟΣΠΟΝΔΙΑ ΓΕΡΜΑΝΙΑΣ**

Μπορεί όποιο Δ.Σ. Ομοσπονδίας αποφασίζει να βαπτίζει το φορέα του όπως θέλει και στη συνέχεια να επιχειρεί να επιβάλλει να λειτουργεί θεσμικά με τον τίτλο που επικαλείται; **Όπως π.χ. έχει κάνει η Ομοσπονδία Γερμανίας με την μετονομασία της σε Ομοσπονδία Ποντίων Ευρώπης.**

Είναι γνωστό ότι η Ομοσπονδία Γερμανίας είχε μέχρι πρότινος στην δύναμή της περίπου σαράντα ποντιακούς συλλόγους και ασφαλώς θετικό και σοβαρό έργο, που παράχθηκε από μέρους των εκάστοτε τότε Δ.Σ. της.

Μπορούν να εγγράφονται σε αυτήν την Ευρωπαϊκή Ομοσπονδία, Ποντιακοί σύλλογοι που λειτουργούν σε Ευρωπαϊκές χώρες πλην Γερμανίας, χωρίς να το προβλέπει η σχετική νομοθεσία του κράτους όπου δραστηριοποιούνται και χωρίς προηγούμενες αποφάσεις των Γενικών Συνελεύσεων τους, μόνο με απόφαση του εκάστοτε Προέδρου ή στην καλύτερη περίπτωση του Δ.Σ. τους;

Έχοντας μάλιστα υπόψη ότι κάποιες από τις οργανώσεις αυτές έχουν νομιμοποιηθεί και λειτουργούν σε χώρες που δεν είναι καν μέλη της Ευρωπαϊκής Ένωσης, (βλ. Ελβετία - Αγγλία), ή δηλώνουν ότι ουδέποτε υπήρξαν μέλη της όπως Ολλανδία-Αυστρία-Αγγλία, μπορούν να τις εμφανίζουν ως μέλη της Ομοσπονδίας;

Εάν τελικά δεχθούμε ότι η μετονομασία αυτή, δηλαδή το εκάστοτε Δ.Σ. της Ομοσπονδίας Ποντίων Γερμανίας να εμφανίζει το φορέα που εκπροσωπεί ως Ομοσπονδία Ευρώπης, εφαρμόζοντας προφανώς απόφαση προηγούμενων Διοικήσεων ή Γενικών Συνελεύσεων τους, είναι τυπικά νόμιμη και ηθική, μπαίνει το λογικό απλό ερώτημα:

**Σε αυτήν την Ευρωπαϊκή Ποντιακή Ομοσπονδία μπορούν να εγγραφούν και οι Ποντιακοί σύλλογοι του Ελλαδικού και Κυπριακού κράτους, αφού και αυτοί έχουν νομιμοποιηθεί και λειτουργούν σε χώρες που ανήκουν στην Ευρώπη;**

Γιατί όμως πιστεύετε ότι η Ομοσπονδία Γερμανίας προχώρησε στην μετονομασία της σε «Ομοσπονδία Ποντίων Ευρώπης» και στην συνέχεια στην νομικά έωλη εγγραφή σε αυτήν ακόμη τριών τεσσάρων ποντιακών συλλόγων που δραστηριοποιούνται σε διάφορες χώρες της Ευρώπης;

Μήπως εν όψει των όποιων εξελίξεων δρομολογούνται εδώ και χρόνια, σε σχέση με την οργανωτική ανασυγκρότηση τουλάχιστον σε τριτοβάθμιο επίπεδο στον ποντιακό χώρο;

Ή μήπως λόγω επηρεασμού τους από την πατερναλιστική όσο και αλαζονική αντίληψη των ηγετών της Γερμανίας στην οποία και οι ίδιοι δραστηριοποιούνται, σχετικά με τον ηγετικό ρόλο της χώρας τους στην Ευρωπαϊκή Ένωση, την οποία επιχειρούν να μετατρέψουν από την Ευρώπη των λαών, της αλληλεγγύης και του σεβασμού στην διαφορετικότητα, στην Ευρώπη της Γερμανίας της πλουτοκρατίας, των τοκογλύφων και των τραπεζών;

Ή άλλως στην προσπάθεια τους να δημιουργήσουν την εντύπωση οργάνωσης εκπροσώπησης μεγαλύτερου εκτοπίσματος από ότι πραγματικά εκφράζουν, πιθανόν με την ελπίδα για δυναμικότερη όσο και αποτελεσματικότερη διεκδίκηση των θεμάτων μας;

Μπορεί ο Πρόεδρος μιας Ομοσπονδίας (π.χ. βλ. Γερμανίας) να έχει καταγγελθεί από την πλειοψηφία των μελών του Δ.Σ. του, να του έχουν απευθύνει σχετική μομφή και ο ίδιος αγνοώντας την απόφαση και παρ’ όλο ότι έχει λήξει η θητεία του να περιφέρεται ένθεν κακείθεν και να εμφανίζεται ως νόμιμος πρόεδρος, σαν να μην συμβαίνει τίποτε;

**ΟΜΟΣΠΟΝΔΙΑ ΑΥΣΤΡΑΛΙΑΣ**

Μπορεί ένας πρ. Πρόεδρος μιας Ομοσπονδίας, όπως π.χ. της Αυστραλίας, παρόλο που από σχετική αλληλογραφία που μάλιστα ο ίδιος υπογράφει, αλλά και τα έγγραφα Δ.Σ. σωματείων της, προκύπτει αβίαστα ότι ποτέ αυτά δεν αποφάσισαν την εγγραφή της Ομοσπονδίας τους σε άλλο υπό δημιουργία τριτοβάθμιο όργανο από το ΠΑ.Σ.Π.Ε. αφού ήταν ιδρυτικό μέλος του, να εμφανίζει αυθαιρέτως αυτήν την Ομοσπονδία ως μέλος του νεοσύστατου διασπαστικού ΔΙ.ΣΥ.Π.Ε.;

Η παραπάνω παράτυπη ενέργεια, που όπως προκύπτει από μια σειρά εγγράφων που μάλλον δεν είναι παράδειγμα νομιμότητας και δεοντολογίας, πρέπει να γίνεται αποδεκτή από τον οργανωμένο ποντιακό χώρο;

Ενώ στη συνέχεια η Ομοσπονδία στην οποία ανήκε και τώρα βρίσκεται μαζί της σε αντιπαράθεση, δηλώνει ότι απέχει από τις διαδικασίες που είχαν δρομολογηθεί για τον Αύγουστο του 2017 και προχωράει στην διαγραφή της από το ΔΙ.ΣΥ.ΠΕ., ο ίδιος αφού πρώτα δημιουργεί έναν νέο ποντιακό σύλλογο τον εμφανίζει ως δευτεροβάθμιο όργανο και εν συνέχεια εκλέγεται ως μέλος του Δ.Σ του ΔΙ.ΣΥ.ΠΕ.;

Ενώ παράλληλα έξι Δ.Σ. συμβούλια ποντιακών Σωματείων, από τα εν συνόλω εννέα, διαφωνώντας από τους χειρισμούς του Δ.Σ. της υπάρχουσας Ομοσπονδίας να προχωρούν στην δημιουργία μιας νέας ποντιακής ομοσπονδίας;

**ΟΜΟΣΠΟΝΔΙΑ Η.Π.Α.-ΚΑΝΑΔΑ.**

Μπορεί νομικά μια Ομοσπονδία να είναι Ποντιακή Ομοσπονδία δύο διαφορετικών και ανεξάρτητων χωρών;

Π.χ. όπως η καθόλα ενεργή και δυναμική Ποντιακή Ομοσπονδία Η.Π.Α. και ΚΑΝΑΔΑ στην οποία συμμετέχουν οι 10 -11 ποντιακοί σύλλογοι Αμερικής και Καναδά, ενώ το νομικό καθεστώς που ισχύει για την λειτουργία της διαφέρει ανάμεσα στις δύο χώρες και επομένως τίθεται το ερώτημα ποιο νομικό καθεστώς ισχύει και πρέπει να εφαρμόζεται, για την λειτουργία της;

**ΟΜΟΣΠΟΝΔΙΑ ΚΥΠΡΟΥ.**

Μετά την εγκατάσταση ενός αξιόλογου αριθμού συμπατριωτών μας στην μαρτυρική Κύπρο, όπου οι συμπατριώτες μας αυτοί με την εργατικότητα και τις δεξιότητές τους συνέβαλαν στην ανάπτυξη της οικονομίας, παράλληλα δημιούργησαν ποντιακές οργανώσεις και αντίστοιχη Ομοσπονδία με δραστήρια παρουσία και εκδηλώσεις.

Δυστυχώς τα τελευταία πέντε έξι χρόνια η δραστηριότητα αυτή των συλλόγων ανεκόπη, για μια σειρά λόγους, πλην μίας η δύο περιπτώσεων, ιδιαίτερα όμως αυτή της Ομοσπονδίας, η οποία αυτά τα χρόνια ουσιαστικά είναι ανενεργή.

Το 2015 με πρωτοβουλία του ιδρύματος Σαββίδη πραγματοποιήθηκε στην Θεσσαλονίκη Παγκόσμια Συνδιάσκεψη Ποντιακής νεολαίας με την συμμετοχή 400 και πλέον συνέδρων. Μετά το τέλος των εργασιών ορίστηκε αντιπροσωπευτικό προεδρείο από όλους τους συμμετέχοντες φορείς, η προεδρεία του οποίου ανατέθηκε εξ οφίτσιο (χωρίς να τον εκλέξει ποτέ κάποιο νόμιμο όργανο) στον εκπρόσωπο των ποντιακών σωματείων της Κύπρου.

Έκτοτε ο εν λόγω νεαρός συμπατριώτης, πραγματοποιώντας ελάχιστες συνήθως διαδικτυακές συνεδρίες, συνεχίζει από μόνος του και για την εξυπηρέτηση μάλλον προσωπικών επιδιώξεων, αφού πολιτεύεται στην Κύπρο, να εμφανίζεται ως πρόεδρος της Παγκόσμιας Ποντιακής νεολαίας (που ουδέποτε συγκροτήθηκε αντιπροσωπευτικά και μέσα από δημοκρατικές διαδικασίες νομίμως). Ενώ το τελευταίο διάστημα, όπως πληροφορούμαστε, παρουσιάζεται και ως εκπρόσωπος της ευρισκόμενης σε αδράνεια Ποντιακής Ομοσπονδίας στην Κύπρο, δημιουργώντας προβλήματα στους συλλόγους που δραστηριοποιούνται στο νησί.

**ΟΜΟΣΠΟΝΔΙΕΣ ΧΩΡΩΝ ΤΗΣ ΠΡΩΗΝ Ε.Σ.Σ.Δ.**

Μετά την κατάρρευση της Σοβιετικής Ένωσης και την δημιουργία των νέων δημοκρατιών, οι ανθούσες τουλάχιστον σε επίπεδο Πολιτιστικής παρουσίας, παρά τα όποια προβλήματα που για δεκαετίες αντιμετώπιζαν, δημιούργησε πέντε ομοσπονδίες (Ρωσίας, Γεωργίας, Ουκρανίας, Καζακστάν και Αρμενίας) και πέντε πρωτοβάθμιους συλλόγους (Λευκορωσίας, Μολδαβίας, Ουζμπεκιστάν, Αζερμπαϊτζάν και Κιργισίας) που λειτουργούν έως και σήμερα ως φορείς Ελληνικών κοινοτήτων και στο σύνολό τους από το 1988 έως και το 2003, είχαν την υποστήριξή και συνεργάστηκαν με την Π.Ο.Π.Σ. και το ΠΑ.Σ.Π.Ε.

Στην συνέχεια και όταν ένα μεγάλο μέρος του ελληνισμού λόγω και των πολέμων που ξέσπασαν στις περιοχές που ζούσαν και μετεγκαταστάθηκε στην Ελλάδα, η λειτουργία τους και η οργάνωση πολιτιστικών και άλλων εκδηλώσεων, ιδιαίτερα μετά το 2003, υποστηρίχθηκε από τον Ελληνικής καταγωγής επιχειρηματία Ιβάν Σαββίδη, τις θέσεις για τα ποντιακά οργανωτικά θέματα του οποίου συνολικά υιοθέτησαν.

Έτσι με ευκολία, παρότι ήταν ιδρυτικά μέλη του ΠΑ.Σ.Π.Ε. και μάλιστα ο πρόεδρος της Ομοσπονδίας Γεωργίας από το 2001 έως και το 2003 είχε αναλάβει ο Προέδρος του, στην συνέχεια για λόγους που ο καθένας μας μπορεί να υποθέσει για ένα μικρό χρονικό διάστημα εμφανίστηκαν να εγγράφονται στην νεοσυσταθείσα ΔΙ.ΣΥ.ΠΕ.

Ενώ ύστερα από δικαστικές αντιδικίες, μετά την εκλογή του νέου Προέδρου της (Ιβάν Σαββίδης) και εν συνεχεία καταγγελιών με σκληρούς μάλιστα προσωπικούς χαρακτηρισμούς για τον τρόπο της λειτουργίας του νεοσύστατού οργάνου, **(αφού χαρακτηρίζουν τον επικεφαλής της αντιμαχόμενης πλευράς και για την συμπεριφορά του, ως όμοιο του Στάλιν και όχι μόνον)** αποχώρησαν ομαδικά από το ΔΙ.ΣΥ.ΠΕ. όλοι οι φορείς των χωρών της πρ. Ε.Σ.Σ.Δ.

Οι προσπάθειες που για περισσότερα από πέντε χρόνια ακολούθησαν τα τότε Δ.Σ. του ΠΑ.Σ.Π.Ε. αλλά και άλλων δευτεροβάθμιων φορέων σε σειρά συναντήσεων παρουσία και του κ. Σαββίδη, για την εξεύρεση λύσης στο οργανωτικό θέμα του τριτοβάθμιου οργάνου, που θα μπορούσε να είναι χρήσιμο στην επίλυση σειράς θεμάτων των συμπατριωτών μας (Συνταξιοδοτικό, Δάνεια, κ.αλ.) και την διεθνοποίηση του θέματος της γενοκτονίας, τροποποιώντας μάλιστα το ιδρυτικό καταστατικό του, σύμφωνα με τις υποδείξεις των Δ.Σ. των οργανώσεων από τις χώρες της πρ. Ε.Σ.Σ.Δ. και θέτοντας τα τότε μέλη του Δ.Σ. τις παραιτήσεις τους στην διάθεση τους, για να βρεθεί μια βιώσιμη και λειτουργική λύση, δυστυχώς για μια σειρά λόγους, δεν ευοδώθηκε.

Μήπως θα πρέπει οι ομοσπονδίες του εξωτερικού, μετά την αποτυχία ανασυγκρότησης του παγκόσμιου τριτοβάθμιου οργάνου να υιοθετήσουν τις σκέψεις και **τις επιδιώξεις που προ ετών έκαναν ορισμένοι παράγοντες που επιθυμούσαν και επιχείρησαν την δημιουργία ενός νέου τριτοβάθμιου οργάνου μόνον με τις οργανώσεις του απόδημου Ποντιακού Ελληνισμού,** βάζοντας οριστικά στο περιθώριο πρόσωπα και καταστάσεις στην Ελλάδα, που όπως ισχυρίζονται οι ίδιοι, έχουν λειτουργήσει αρνητικά, διχάζοντας τους ποντίους στο παρελθόν;

Εμείς ρωτάμε για να καταλάβουμε όταν κάποιος προτείνει ότι, **«..ο ποντιακός χώρος πρέπει να προχωρήσει ενωμένος …»,** τι ακριβώς και πώς το εννοεί, με τις τρεις-τέσσερεις Ομοσπονδίες στην Ελλάδα να αλληλοκατηγορούνται και να βρίσκονται σε διαρκή διαμάχη και αντιπαράθεση;

Και όταν λέει, **«.βάζοντας οριστικά στο περιθώριο πρόσωπα και καταστάσεις που έχουν λειτουργήσει αρνητικά..».** Ποιος έχει το **«ποντιόμετρο»** και μπορεί να κρίνει ποιοι είναι αυτοί που πρέπει να μπουν στο περιθώριο;

Υποθέτουμε πως προφανώς θα αναφέρεται σε εν ενεργεία πρόεδρους και στελέχη του χώρου, που τα τελευταία δεκαπέντε χρόνια ηγούνται των δευτεροβάθμιων οργάνων μας.

Φοβόμαστε μάλιστα ότι υπονοεί, πως από τα μέχρι τώρα αποτελέσματα, μάλλον συμπεραίνεται ότι με τη στάση και τις πράξεις τους όλοι αυτοί, δεν κατάφεραν μέχρι σήμερα να δώσουν λύσεις στο πρόβλημα, αλλά αντιθέτως συνέβαλαν στην πολυδιάσπαση του οργανωμένου ποντιακού χώρου.

Ή μήπως κάποιοι που έχουν δεύτερες αλλά και άλλες σκέψεις στο μυαλό τους για την εξυπηρέτηση των προσωπικών τους φιλοδοξιών και επιδιώξεων μεθοδεύουν, όπως συνηθίζουν να κάνουν, την επιβολή τους στον οργανωμένο ποντιακό χώρο μέσω τρίτων προσώπων από τα πάνω;

Οι συμπατριώτες μας αυτοί, αλλά και όσοι άλλοι συμφωνούν με τα όσα προτείνονται από μέρους τους, μάλλον πρέπει να ξεχνούν ότι εάν τα υπάρχοντα τριτοβάθμια όργανα είναι ανύπαρκτα, όπως ισχυρίζονται, αυτό θα πρέπει να οφείλεται μάλλον στα μέλη τους που είναι πρωτίστως Ομοσπονδίες και Σωματεία και επομένως κάτι δεν θα κάνουν καλά τα Δ.Σ. αυτών των φορέων.

Επίσης μάλλον παραβλέπουν ή ξεχνούν ότι το πρόβλημα της διάσπασης ξεκινάει όχι από τα τριτοβάθμια όργανα αλλά από την ύπαρξη πολλών ποντιακών Ομοσπονδιών στον Ελλαδικό χώρο, που συγκροτούν αυτά τα όργανα.

Θα πρέπει λοιπόν, κατά την ταπεινή γνώμη μας σε αυτούς τους φορείς να στραφούν αρχικά και να προτείνουν τα όσα προτείνουν για την επίτευξη της ενότητας, πρώτα σε δευτεροβάθμιο επίπεδο, για να είναι δυνατή εν συνεχεία να επιτευχθεί και αυτή σε τριτοβάθμιο επίπεδο.

**Αγαπητοί συμπατριώτες και συμπατριώτισσες,**

Εάν τα δεδομένα που μελετήσαμε και παρουσιάσαμε είναι πραγματικά, η οργανωτική συγκρότηση των ποντιακών οργανώσεων, όπως τουλάχιστον εμφανίζεται σήμερα σε όλα τα επίπεδα, είναι εξαιρετικά περίπλοκη και φοβόμαστε ότι μέσα από αυτή τη συγκρότησή τους πηγάζουν και τα πολλά και μεγάλα οργανωτικά προβλήματα που δεκαετίες τώρα ταλανίζουν το χώρο μας.

Εμείς δεν ισχυριζόμαστε πως τα εκάστοτε Δ.Σ. της Π.Ο.Π.Σ., του ΠΑ.Σ.Π.Ε. άλλα και άλλων δευτεροβάθμιων φορέων δεν κάνανε λάθη και ότι ό,τι κάνανε τα χρόνια της λειτουργίας τους ήταν σωστά. Όμως κανείς δεν μπορεί να τα κατηγορήσει τουλάχιστον τα Δ.Σ. της Π.Ο.Π.Σ. και του ΠΑ.Σ.Π.Ε. ότι δεν ήταν πάντοτε παρόντα σε όλα τα μεγάλα θέματα που απασχολούν τον Ποντιακό Ελληνισμό, όταν μάλιστα σε κάποια από αυτά ήταν οι πρωταγωνιστές και οι δημιουργοί τους.

**Όμως εμείς δεν θεωρούμε σήμερα ότι οι φορείς αυτοί εκπροσωπούν ότι οι συμπατριώτες μας που πρώτοι το 1988 συνέλαβαν και το 1992 αποφάσισαν την ιδέα της δημιουργίας του ΠΑ.Σ.Π.Ε. και ότι οραματίστηκαν να εκπροσωπεί αλλά και να διεκδικεί ενιαία, ένα τριτοβάθμιο Παγκόσμιο Ποντιακό Όργανο.**

Γνωρίζουμε ότι παρόλο τον «βαρύγδουπο» τίτλο που φέρει το ΠΑ.Σ.Π.Ε., σήμερα λόγω της πολυδιάσπασης που δυστυχώς κυριαρχεί σε όλα τα επίπεδα του οργανωμένου ποντιακού χώρου, εκπροσωπείται σε αυτό μόνον ένα μικρό μέρος του συνόλου του δημιουργικού ιστού του οργανωμένου ποντιακού χώρου.

Όμως δηλώνουμε παρόντες να υπερασπιστούμε την ιστορία και την προσφορά του ΠΑ.Σ.Π.Ε., από όλους εκείνους και εκείνες που στο όνομα της όποιας ενότητας και την εξυπηρέτηση προσωπικών συμφερόντων και φιλοδοξιών, απεργάζονται η ονειρεύονται την υποτίμησή η ακόμα και την διάλυση του.

**ΙΔΕΟΛΟΓΙΚΟΣ ΠΡΟΣΔΙΟΡΙΣΜΟΣ ΤΟΥ ΠΟΝΤΙΑΚΟΥ ΧΩΡΟΥ**

**Μήπως είμαστε και πρέπει να λειτουργούμε ως Πολιτικοί φορείς;**

Είναι γνωστό σε όλους μας ότι κατά καιρούς δημιουργήθηκαν στην Ελλάδα και το εξωτερικό επιτροπές για την προώθηση της Γενοκτονίας, των Εθνικών θεμάτων, των θεμάτων της Κυπριακής Δημοκρατίας, κ.λ.π.

Σε ποια ακριβώς πολιτική κατεύθυνση κινήθηκαν οι επιτροπές αυτές και ποιος θα πρέπει να καθορίζει την πολιτική γραμμή των όποιων διεκδικήσεων και παρεμβάσεων μας, για να υπάρχει ενιαία θέση από μέρους τους με τα αρμόδια κρατικά όργανα, σε όλα αυτά τα Εθνικά θέματα, για να μην προβάλλονται και κυριαρχούν απίθανα συνθήματα και απαράδεκτες συμπεριφορές (βλ. ξυλοδαρμός του Βουλευτή Κουμουτσάκου, του Δημάρχου Μπουτάρη κ.λ.π.) από ένθερμους συμπατριώτες όσο και καλοπροαίρετους αδαείς, η οργανωμένους ακραίους, που πολλές φορές όμως αλλοιώνουν τους επιδιωκόμενους στόχους μας;

Μήπως τα εκάστοτε Διοικητικά Συμβούλια των συλλόγων και των οργανώσεών μας, ή μήπως η εκάστοτε κυβέρνηση της χώρας, το Υπουργείο εξωτερικών σε συνεργασία με μια μόνιμη διακοινοβουλευτική επιτροπή, πού έχουμε εδώ και δεκαετίες προτείνει να συσταθεί και θα διαχειρίζεται το θέμα της διεθνοποίησης της Γενοκτονίας των χριστιανικών πληθυσμών στην Τουρκία την περίοδο 1904 – 1922, σε συνεργασία με τα αρμόδια διπλωματικά όργανα, ειδικούς επιστήμονες και ερευνητές και θα εισηγείται αναλόγως του πολιτικού timing και λαμβάνοντας υπόψη τους τις θέσεις και τις προτάσεις μας, έχοντας την αρωγή μας;

Πώς πρέπει να διεκδικούμε στην Ελλάδα, τους Διεθνείς Οργανισμούς και να προβάλουμε στα Διεθνή fora την αναγνώριση της Γενοκτονίας, μόνο σε ότι αφορά τους Έλληνες του Πόντου ή κάνοντας αναφορά και για τους Έλληνες της Θράκης και της Μικράς Ασίας;

Η πραγματοποίηση δύο και τριών παράλληλων εκδηλώσεων στην ίδια πόλη, μάλιστα πολλές φορές και την ίδια μέρα από τους εκπροσώπους των ποντιακών Ομοσπονδιών, συμβάλει έστω και ελάχιστα στην προώθηση και την προβολή του θέματος της αναγνώρισης της Γενοκτονίας των Ελλήνων του Πόντου;

Πώς αντιμετωπίζουμε τις ακραίες εθνικιστικές εξάρσεις από συμπατριώτες μας, που τα τελευταία χρόνια, όπως μας ενημερώνουν, έχουν κάνει την εμφάνισή τους μέσα στον οργανωμένο ποντιακό χώρο, ανθρώπων που πιστεύουν στο Ναζισμό και παράλληλα συμμετέχουν στις εκδηλώσεις μνήμης της Γενοκτονίας του Ποντιακού Ελληνισμού καταγγέλλοντας τον Κεμαλισμό;

**Αγαπητοί συμπατριώτες,**

Ασφαλώς θα μπορούσαμε να αναφερθούμε και σε άλλα παραδείγματα της παθογένειας που μας ακολουθεί από όσα μέχρι τώρα μέσα στην επιστολή μας θελήσαμε να σας παρουσιάσουμε και πιθανόν αν είχατε τη δυνατότητα συμμετοχής στην σύνταξη της, να επισημάνετε και εσείς τα πολλαπλάσια από μέρους σας.

Εμείς, κάνοντας πρώτα την αυτοκριτική μας και αναλαμβάνοντας τις ευθύνες μας σε λάθη και παραλήψεις που μας αναλογούν, απλώνουμε το χέρι μας σε όλες τις Διοικήσεις των συλλόγων, των Ομοσπονδιών, αλλά και των τριτοβάθμιων οργάνων και τους καλούμε, να κάτσουμε επιτέλους όλοι μαζί σε ένα στρογγυλό τραπέζι διαλόγου, χωρίς αποκλεισμούς, αφήνοντας πίσω μας τις παθογένειες και τις αγκυλώσεις του παρελθόντος, τις όποιες προσωπικές πικρίες και αντιπαραθέσεις, για να ξεκαθαρίσουμε επιτέλους από πιά βάση πρέπει να ξεκινήσουμε και τι είναι αυτό που μας ενώνει και τι αυτό που μας χωρίζει.

Δηλώνουμε ότι είμαστε διατεθειμένοι να κάνουμε όσα βήματα χρειάζονται μπρος ή πίσω για να συμβάλλουμε στην λύση του οργανωτικού προβλήματος σε όλα τα επίπεδα, που έχει καταντήσει Γόρδιος Δεσμός.

Να κάνουμε όσες θυσίες χρειασθεί και να αγωνιστούμε για να βρούμε μια δίκαιη και βιώσιμη λύση στο ζήτημα.

Εάν χρειαστεί όμως, να ενημερώσουμε τον όπου γης Ποντιακό Ελληνισμό, για το τι πραγματικά συμβαίνει σε οργανωτικό επίπεδο ανάμεσα στις ποντιακές οργανώσεις και ποιοι και γιατί δεν επιθυμούν την ένωση του οργανωμένου ποντιακού χώρου.

Όταν παραλάβετε την παρούσα επιστολή μας με την οποία όπως θα διαπιστώσετε κυρίως θέτουμε υπόψη σας σειρά ερωτημάτων που μας έχουν μεταφερθεί από εκατοντάδες συμπατριώτες μας που αγωνιούν όπως ασφαλώς και εσείς για το παρόν αλλά και το μέλλον του Ποντιακού Ελληνισμού, **περιμένουμε να μας δώσετε στην διεύθυνση που σας στέλνουμε και τις δικές σας απαντήσεις σε αυτά, αλλά και να μας καταθέσετε και τις όποιες δικές σας προτάσεις συμφωνώντας η διαφωνώντας μαζί μας, για να τις συμπεριλάβουμε στο τελικό κείμενό μας.**

Πιστεύουμε ότι όταν απαντηθούν με σαφήνεια όλα όσα θέτουμε υπόψη σας, αλλά και όσα εσείς θα επισημάνετε, μπορούν να αποτελέσουν τη βάση διαλόγου ανάμεσά σε όσους εμπλέκονται με οποιονδήποτε τρόπο η έχουν την πρόθεση να συμμετέχουν στην επίλυση των θεμάτων που απασχολούν τον Ποντιακό Ελληνισμό

**18 Δεκεμβρίου 2022**

**ΤΟ ΓΡΑΦΕΙΟ ΤΥΠΟΥ ΚΑΙ ΕΠΙΚΟΙΝΩΝΙΑΣ ΤΗΣ ΟΜΑΔΑΣ**

**ΠΡΩΤΟΒΟΥΛΙΑΣ ΑΝΑΣΥΓΚΡΟΤΗΣΗΣ ΤΟΥ ΠΟΝΤΙΑΚΟΥ ΧΩΡΟΥ**

**Στοιχεία επικοινωνίας. Mail.** [**imereos@hotmail.com**](mailto:imereos@hotmail.com) **τηλ. +306976000590**